বাবরকে সরিয়ে আইসিসি-র সেরা ওডিআই ব্যাটার গিল

ওয়েব ডেস্ক: শুভ সময় ফিরল শুভমান গিলের (Shubman Gill)। বাবর আজমকে (Babar Azam) সরিয়ে ওডিআই ক্রিকেটে আইসিসি-র (ICC) সেরা ব্যাটার হলেন তিনি। চ্যাম্পিয়ন্স ট্রফি (Champions Trophy 2025) শুরুর দিনই নতুন করে ক্রমতালিকা প্রকাশ করেছে আইসিসি। কিছুদিন আগেই ইংল্যান্ডের বিরুদ্ধে ওডিআই সিরিজের শেষ ম্যাচে শতরান করেন গিল, ওই সিরিজেই হাফ-সেঞ্চুরি ছিল। তার সুবাদেই শীর্ষস্থান দখল করলেন ডানহাতি ব্যাটার।

গিলের সংগ্রহ ৭৯৬ পয়েন্ট এবং দ্বিতীয় স্থানে থাকা বাবরের ৭৭৩। ৭৬১ পয়েন্ট নিয়ে তিন নম্বরে ভারত অধিনায়ক রোহিত শর্মা (Rohit Sharma)। প্রথম দশে আছেন আরও দুই ভারতীয়— ষষ্ঠ স্থানে বিরাট কোহলি (Virat Kohli), যিনি গিলের সেঞ্চুরির ম্যাচে অর্ধশতরান করেছেন। এক ধাপ এগিয়ে ৯ নম্বরে আছেন শ্রেয়স আইয়ার (Shreyas Iyer)। চতুর্থ, পঞ্চম এবং সপ্তম, অষ্টম এবং দশম স্থানে আছেন যথাক্রমে হেনরিখ ক্লাসেন, ডারিল মিচেল, হ্যারি টেকটর, চরিথ আশালাঙ্কা এবং শেই হোপ।

আরও পড়ুন: জল্পনার অবসান, শেষমেষ পাকিস্তানেও উড়ল ভারতের পতাকা!

ওডিআই বোলারদের ক্রমতালিকায় আফগানিস্তানের রশিদ খানকে টপকে এক নম্বরে এলেন শ্রীলঙ্কান স্পিনার মহিশ থিকসানা। তিন নম্বরে নামিবিয়ার বার্নার্ড সোলজ। প্রথম দশে আছেন দুই ভারতীয় বোলার, তাঁরা হলেন কুলদীপ যাদব (চতুর্থ) এবং মহম্মদ সিরাজ (দশম)। অলরাউন্ডারদের তালিকায় একজনই ভারতীয়, দশম স্থানে রবীন্দ্র জাদেজা।